» Detenen un fals operari de la llum per quatre furts en domicilis d’Osona | EL9NOU.CAT
Detenen un fals operari de la llum per quatre furts en domicilis d’Osona
El detingut, veí de Vic, a sostraure a les víctimes, que eren persones d’edat avançada, joies valorades en 4.600 euros
17/02/2013 | 10:55
“Agents de la Policia de la Generalitat – Mossos d’Esquadra van detenir el passat dia 11 de febrer a Vic, Diego MD, de 39 anys, de nacionalitat espanyola i veí de Vic, com a presumpte autor de quatre delictes de furt a l’interior de domicilis.
La detenció és el resultat d’una investigació oberta, arran de quatre furts que van succeir al municipi de Torelló, entre el 29 de gener i l’1 de febrer.
En tots els casos, un home es presentava als domicilis de les víctimes fent-se passar per operari d’una companyia elèctrica. Quan entrava a les llars, sempre de persones d’edat avançada, el fals operari explicava que era necessària una revisió de la instal·lació elèctrica de totes les habitacions, per tal de poder fer un canvi del comptador de la llum.
Seguidament l’home entrava a totes les dependències de l’habitatge de manera molt ràpida. D’aquesta manera confonia els propietaris i evitava que el pugessin seguir per veure que estava fent.
Un cop l’home havia marxat del domicili, les víctimes s’adonaven que els havia robat.
En tres dels casos el lladre va sostreure joies valorades en conjunt en uns 4.600 euros, i en el quart cas, es va endur un ordinador portàtil.
Després de diverses indagacions, els investigadors van determinar que tots els fets havien estat comesos per la mateixa persona. Tant la manera d’actuar com les descripcions facilitades per les víctimes coincidien plenament.
Finalment la investigació va permetre identificar, localitzar i detenir a Vic, al presumpte autor dels furts.
El detingut, que tenia antecedents, va passar el 12 de febrer a disposició del jutjat d’instrucció en funcions de guàrdia de Vic, el qual va decretar la seva llibertat amb càrrecs.”